বাংলাদেশে বছরে যে আম হয় তার ৫৪ দশমিক ৫ শতাংশ অর্থাৎ অর্ধেকের বেশিই অপচয় হচ্ছে। এর অন্যতম কারণ ভুল সংগ্রহ পদ্ধতি। এই হিসাব ফলন থেকে শুরু করে খাবারের ঘর পর্যন্ত। এর মধ্যে ফলন-পূর্ববর্তী অপচয় ১৫ দশমিক ৮ শতাংশ; বাকিটা ফলন-পরবর্তী, যাকে ‘পোস্ট হারভেস্ট লস’ বলা হয়। এমন তথ্য উঠে এসেছে জাতিসংঘের খাদ্য ও কৃষি সংস্থার (এফএও) ‘দক্ষিণ এশীয় অঞ্চলে ফল ও সবজির ব্যবস্থাপনা, নিরাপত্তা নিশ্চিত এবং সংগ্রহ-পরবর্তী লোকসান’ শীর্ষক প্রতিবেদনেও। এ বছরই প্রকাশিত এই প্রতিবেদনে উৎপাদিত বিভিন্ন সবজি ও ফলের অপচয়ের পরিমাণ তুলে ধরা হয়েছে; উঠে এসেছে বাংলাদেশে আমের অপচয় প্রসঙ্গ।